ET Euroopa Liidu Teataja C 88/10

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 88/03)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

“ΛΟΥΚΟΥΜΙ ΓΕΡΟΣΚΗΠΟΥ ”(“LOUKOUMI GEROSKIPOU”)

EÜ NR: CY/PGI/005/0454/06.04.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi vastutav asutus:

Nimi: Υπουργείο Εμπορίου, Βιομηχανίας και Τουρισμού (kaubandus-, tööstus- ja turismiministeerium) Aadress: Τμήμα Εφόρου Εταιρειών και Επίσημου Παραλήπτη — CY-1472, Λευκωσία (Department of Registrar of Companies and Official Receiver — 1472, Nikosia) Tel.: (357) 22 40 43 05 Faks: (357) 22 30 48 87 E-post: deptcomp@rcor.gov.cy

2. Rühm:

Nimi: Aphrodite Delights (Yeroskipos) Ltd Aadress: Αρχιεπισκόπου Μακαρίου 57, Γεροσκήπου, Πάφος (Archiepiskopou Makariou 57, Geroskipou, Paphos) Tel.: (357) 26 96 22 12 Faks: (357) 26 96 05 34 E-post: aphrodite@loukoumia.com Koosseis: tootjad/töötlejad ( X ) muud: ( )

Alates asutamisest 1895. aastal on taotluse esitanud ettevõte järjepidevalt tegutsenud Geroskipou omavalitsuse piires, teostades kõiki tootmisetappe kooskõlas riikliku õigusraamistiku alusel kehtestatud kohustustega. Taotluse esitanud ettevõte on geograafiliselt määratletud piirkonnas praegu ainuke toodet Λουκούμι Γεροσκήπου (Loukoumi Geroskipou) tootev ettevõte. Määratletud piirkonnas on igal tootjal õigus toota toodet vastavalt spetsifikatsioonidele ja riikliku õigusraamistiku alusel kehtestatud kõikidele kohustustele.

Toodet Λουκούμι Γεροσκήπου (Loukoumi Geroskipou) teistest samalaadsetest toodetest eristavad tunnused on kõvadus, elastsus ja vähene magusus. Selle tootmisel ei ole kasutatud glükoosi ega želatiini.

3. Toote tüüp:

Klass 2.4. Leib, valikpagaritooted, koogid, kondiitritooted, küpsised ja muud pagaritooted.

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: “Λουκουμιού Γεροσκήπου ”(“Loukoumi Geroskipou”)

4.2. Kirjeldus: Toode Λουκούμι Γεροσκήπου (Loukoumi Geroskipou) on maiustus, mille põhikoostisosa on suhkur. Tootel on sültjas konsistents ja intensiivne magus maitse; ja seda toodetakse täisnurksete rööptahukatena mõõtudega (ligikaudu) 20 x 20 x 25 mm3. Vastavalt lisatud maitseainetele on saada mitme erineva maitsega toodet (vt tootmismeetod allpool). Maiustus on kaetud väga peenikese tolmsuhkruga või riivitud veetustatud kookospähkliga. Tootele võib lisada pähkleid ja/või mett ja/või mõrušokolaadi.

4.3. Geograafiline piirkond: Geroskipou (Geroskipou omavalitsuse piires).

4.4. Päritolutõend: Järelevalvet teostab põllumajandus-, loodusvarade ja keskkonnaministeeriumi põllumajandusosakond, kes kontrollib, mil määral on nõuded täidetud ning kas toode Λουκούμι Γεροσκήπου (Loukoumi Geroskipou) on tegelikult pärit määratletud geograafiliselt alalt. Toote Λουκούμι Γεροσκήπου (Loukoumi Geroskipou) tootmismeetodi ja kvaliteedi nõuetele vastamise tagamiseks kontrollitakse punktis 4.5 kirjeldatud tootmisprotsessi käigus järgmisi aspekte:

koostisained, ja koostisainete osakaal;

segamistemperatuur;

segamise kestus;

segisti pöörded.

4.5. Tootmismeetod: Toodet Λουκούμι (loukoumi) valmistatakse segistiga varustatud suurtes kateldes.

Kõigepealt kallatakse vesi eelsoojendatud katlasse. Siis lisatakse suhkur ja sidrunhape. Kui segu on 35 minutit 100 °C juures keenud, lisatakse eelnevalt külmas vees lahustatud maisitärklis.

Siis segatakse segu 36 segamispöördega minutis ja kuumutatakse 100–130 °C juures kaks tundi ning lisatakse maitseained, mõnel juhul värvained ja/või röstitud pähklid.

Pärast lisandite lisamist kallatakse selleks ajaks viskoosseks muutunud segu suurtele plaatidele, lastakse senikaua seista, kuni see muutub sültjaks ning pärast jahtumist lõigatakse mõõtudega (ligikaudu) 20 x 20 x 25 mm3 rööptahukateks, mis kaetakse väga peenikese tolmsuhkru või riivitud veetustatud kookospähkliga.

Põhikoosainete kogused on järgmised:

Iga 100 l vee kohta: 90 kg suhkrut (86 %), 15 kg maisitärklist (14 %), 33–40 g sidrunhapet.

Tootele Λουκούμι Γεροσκήπου (Loukoumi Geroskipou) lisatavad muud koostisained on järgmised:

Roosimaitse: 75 ml punast värvainet E122 (40 g värvipulbrit lahustatakse 1 l vees) ja 5 ml roosimaitseainet toote iga 90 kg kohta.

Maasikamaitse: 75 ml punast värvainet E122 (40 g värvipulbrit lahustatakse 1 l vees) ja 8 ml maasikamaitseainet toote iga 90 kg kohta.

Mandariinimaitse: 75 ml oranži värvainet E102 (60 g värvipulbrit lahustatakse 1 l vees) ja 15 ml mandariinimaitseainet toote iga 90 kg kohta.

Apelsinimaitse: 75 ml oranži värvainet E102 (60 g värvipulbrit lahustatakse 1 l vees) ja 18 ml apelsinimaitseainet toote iga 90 kg kohta.

Mündimaitse: 75 ml rohelist värvainet E102/E133 (60 g värvipulbrit lahustatakse 1 l vees) ja 3 ml mündimaitseainet toote iga 90 kg kohta.

Ananassimaitse: 75 ml rohelist värvainet E102/E133 (60 g värvipulbrit lahustatakse 1 l vees) ja 16 ml ananassimaitseainet toote iga 90 kg kohta.

Bergamotimaitse: 5 ml bergamotimaitseainet toote iga 90 kg kohta.

Banaanimaitse: 20 ml banaanimaitseainet toote iga 90 kg kohta.

Sidrunimaitse: 15 ml sidrunimaitseainet toote iga 90 kg kohta.

Pistaatsiamaitse: 15 ml pistaatsiamaitseainet toote iga 90 kg kohta.

Mastiksimaitse: 40 g Chiose mastiksit toote iga 90 kg kohta.

Vanillimaitse: 24 g vanilliini või 50 g vanilli toote iga 90 kg kohta.

Šokolaadimaitse: 1 400 g toote iga 90 kg kohta.

Kookospähklimaitse: 15 ml kookospähklimaitseainet toote iga 90 kg kohta.

Kõik eespool kirjeldatud värvained on sünteetilised; võimalik, et edaspidi asendatakse siiski mõni värvaine mõne teisega (kas parema sünteetilise värvaine või loodusliku värvainega), värvaine mõju jääb aga samaks.

Tootele Λουκούμι Γεροσκήπου (Loukoumi Geroskipou) võib lisada järgmisi pähkleid: mandleid, pistaatsiaid, kookospähkleid, maapähkleid, sarapuupähkleid. Pärast väliskesta eemaldamist sorteeritakse pähklid visuaalselt. Pähklituumad pannakse kuuma vette ja seejärel kooritakse. Kooritud tuumad röstitakse ja peenestatakse. Peenestatud tuumad lisatakse soojale Λουκούμι (loukoumi) segule segamise viimases järgus vahetult enne plaadile kallamist.

Kõik tootmisetapid, lõikamine ja pakkimine toimuvad tootja käitises, mis asub Geroskipou omavalitsuse määratletud geograafilises piirkonnas. Tootmisetapid, lõikamine ja pakkimine peavad toimuma samas kohas, peamiselt seepärast, et muidu võib pakkimata toode transportimise ajal saastuda, aga ka põhjusel, et veo kestus ja temperatuuri kõikumised võivad muuta toote lõikamise vaevalisemaks ja selle omadused võivad muutuda; põhiprobleem on toote veesisalduse suurenemine.

4.6. Seos: Toote Λουκούμι Γεροσκήπου (Loukoumi Geroskipou) ja Geroskipou omavalitsuse vaheline ajalooline seos ulatub 19. sajandisse. Toodet Λουκούμι Γεροσκήπου (Loukoumi Geroskipou) toodetakse alates 1895. aastast (kui Sophokles Athanasiou sellega alustas) samal viisil ja samas kohas tänapäevani; praegu on tootjad tema järeltulijad. Toote Λουκούμι Γεροσκήπου (Loukoumi Geroskipou) valmistamisõpetust antakse edasi põlvest põlve. 1920. aastal võtsid Λουκούμι Γεροσκήπου (Loukoumi Geroskipou) tootmise üle Athanasiou tütar Chariklia ja tema abikaasa Gabriel Hadjizinoviou, kes 1959. aastal registreerisid toote jaoks kaubamärgi Aphrodite (juba eelnevalt oli jumalanna Aphrodite kuju olnud pakendil toote tunnusmärk). Seejärel võttis tootmise üle nende poeg Nikodemos Gabriel (1964–1990) ning alates 1990. aastast on viimase abikaasa Evdokia ja poeg Georgios jätkanud sama toote sama viisil tootmist.

Tänapäeval on toode Λουκούμι Γεροσκήπου (Loukoumi Geroskipou) Geroskipou omavalitsuse kaubamärk. Kõikides Geroskipou omavalitsust tutvustavates trükistes on kõigepealt juttu tootest Λουκούμι Γεροσκήπου (Loukoumi Geroskipou).

Toote Λουκούμι Γεροσκήπου (Loukoumi Geroskipou) ja geograafilise ala vaheline seos on selgelt ajalooline, kuna kasutatavad toorained on tööstustooted, mis ei ole toodetud kõnealuses piirkonnas. Erandiks on mandlid ja mesi, mida toodetakse Paphose provintsis.

Alates 1895. aastast on nimi Geroskipou ajalooliselt seotud kõnealuse tootega, mis on üks vanimatest Küprosel toodetavatest maiustustest.

Geroskipou linn on lahutamatult seotud tootega Λουκούμι Γεροσκήπου (Loukoumi Geroskipou). Mitmetes traditsiooni ja turismi käsitlevates trükistes osutatakse otseselt tootele Λουκούμι Γεροσκήπου (Loukoumi Geroskipou). Arvukate bibliograafiliste viidete hulgas selle hõrgu Geroskipou maiustuse kohta tõusevad selgelt esile teated mõjuka Kreeka kirjaniku Nikos Kazantzakise 1926. ilmunud raamatus “Ταξιδεύοντας ”(Reisimine), lk 186; Ioannis Panagiotopoulose 1962. aastal ilmunud raamatus “Η Κύπρος ένα ταξίδι ”(Küpros — teekond), lk 108; ja William Forwoodi 1971. aastal ilmunud raamatus “Cyprus Invitation”, lk 102. Samuti võib märkida tootjale antud aukirja Briti impeeriumi poolt 1925. aastal Wembley staadionil korraldatud messil. Toode Λουκούμι Γεροσκήπου (Loukoumi Geroskipou) on tänapäeval üks Geroskipou peamisi atraktsioone nii kohalike kui külastajate jaoks.

4.7. Kontrolliasutus:

Nimi: Τμήμα Γεωργίας (põllumajanduse osakond) Aadress: Λουκή Ακρίτα — CY-1412 Λευκωσία (Louki Akrita — CY-1412 Nikosia) Tel.: (357) 22 40 85 19 Faks: (357) 22 78 14 25 E-post: doagrg@da.moa.gov.cy

Pädevad ametnikud vastavalt toodete ja toiduainete päritolunimetuste ja geograafiliste tähiste 2002. aasta seaduse artiklile 20, mida on muudetud ja mis praegu kehtib.

4.8. Märgistus: Vastavus toiduainete märgistamist, pakkumist ja reklaami käsitlevatele 2002. aasta (üldistele) eeskirjadele (Küprose Vabariigi ametlik teataja (KDP) 262/2002), mida on muudetud ja mis praegu kehtivad.